Bratislava 19. decembra (TASR) – Hodnotenie zahraničnej politiky SR v tomto roku, európska agenda, ako aj priority rezortu diplomacie na rok 2013 boli hlavnou témou prednášky podpredsedu vlády a ministra zahraničných vecí a európskych záležitostí Slovenskej republiky Miroslava Lajčáka na pôde Slovenskej spoločnosti pre zahraničnú politiku (SFPA). M. Lajčák vo svojom vystúpení okrem iného hovoril o príprave Slovenska na predsedníctvo v Rade EÚ v druhej polovici roku 2016. Spomenul taktiež aktívny prístup rezortu diplomacie v oblasti ekonomickej diplomacie. Bližšie sa zameral na situáciu v krajinách západného Balkánu, Východného partnerstva, ako aj na Blízkom východe. "Sýria, Izrael, Palestína a Irán – to sú hlavné výzvy medzinárodnej politiky na budúci rok," uviedol šéf slovenskej diplomacie. Rovnako tak vyjadril presvedčenie, že aj naďalej bude úspešne fungovať tandem EÚ-USA.
Tlačový odbor, Ministerstvo zahraničných vecí a európskych záležitostí Slovenskej republiky
Upozornenie: TASR zverejňuje vyhlásenia, stanoviská, oznámenia v pôvodnom znení, dodanom zadávateľom, bez redakčnej úpravy. V zmysle § 5, ods. 2 zákona č. 167/2008 Z. z. o periodickej tlači a agentúrnom spravodajstve TASR nezodpovedá za obsah týchto informácií. Zverejňovanie vyhlásení, stanovísk a oznámení orgánov verejnej moci vykonáva TASR v zmysle § 3, ods. 5 zákona č. 385/2008 Z. z. o Tlačovej agentúre Slovenskej republiky ako službu vo verejnom záujme.